
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2008), nr. 145(1 –15 Noiembrie) 
 
              Dragii mei enoriaşi! 
              De  câteva zile urmărim la televizor, la radio şi în ziare noi amănunte legate de 
catastrofa ce s-a întâmplat la Petrila, în Valea Jiului. Şaisprezece mineri au fost acoperiţi de 
pământ  într-o galerie. Urmărim durerea familiilor îndoliate, a colegilor şi cunoscuţilor acelor 
victime. Fiecare din noi trăieşte cu mai multă sau mai puţină intensitate momentele 
respective şi ne întrebăm cum a fost posibil. Au fost oameni de meserie, care cunoşteau 
legile după care funcţionează activitatea minieră, cunoşteau traseele subterane şi tehnologia 
muncii respective. Mai mult, unii au murit sub surpături, alţii au intrat să-i salveze şi au murit 
şi ei. Ar părea pentru unul care e străin de domeniul miner că sunt nişte greşeli copilăreşti, 
greşeli de amatori în meseria de miner. Nu! Categoric nu! Ceea ce s-a întâmplat acolo este 
de neînţeles pentru mulţi dintre cei ce n-am intrat niciodată într-o mină, dar e ceva foarte 
normal pentru cei ce lucrează în minerit. Spun aceasta, având în vedere felul cum am 
cunoscut un grup de minieri cu mai bine de un sfert de veac în urmă. Poate trei ore am fost 
împreună cu ei, dar mi-au oferit material  suficient pentru toată viaţa. După    ’89  au avut loc 
,,mineriadele”, momente în care am văzut dezlănţuindu-se forţe umane imense, brute, care 
distrugeau, loveau, ucideau şi strigau: ,,Noi muncim, noi nu gândim!” sau ,,Moarte 
intelectualilor!” Erau altă categorie de oameni, alţi minieri decât cei pe care-i cunoscusem 
eu. Cei de la mineriade erau străini, parcă de pe altă lume. Acum, la accidentele acestea, 
am redescoperit minerii pe care-i cunoscusem cu mai bine de douăzeci şi cinci de ani în 
urmă, oameni frăţoşi, săritori, sufletişti, gata să moară pentru a-şi ajuta semenii aflaţi în 
primejdie. Cred că aceştia sunt adevăraţii minieri, nu cei de la ,,mineriade”. 
              Prin anul 1980, fostul meu coleg de şcoală primară, Avram Dumitru din Bârda, a 
avut nuntă. A venit de la Anina, unde lucra în poliţie şi s-a cununat la biserica de la Bârda, 
iar la casa părintească a făcut nunta. Au venit atunci, împreună cu fratele ginerelui, Stanciu 
Avram, un grup de colegi de serviciu, minieri de pe Valea Jiului. Au fost la biserică, au 
participat la cununie, apoi au rămas de vorbă cu mine. Erau nişte bărbaţi voinici, atletici, 
puternici, capabili să stoarcă apă din piatră. Am înjghebat cu ei o lungă discuţie la biserică. 
La sfârşit au insistat să mă duc la nuntă, menţionând că sunt gata să-mi plătească ei darul 
de nuntă. M-am dus, bineînţeles, fiindcă era vorba de colegul şi consăteanul meu. La masă 
minierii mi-au făcut loc între ei şi acolo am discutat multe şi de toate.  Au vorbit despre 
greutăţile şi pericolele muncii lor, despre spiritul de echipă ce domneşte în colectivele de 
mineri. ,,-Dom’ părinte, noi suntem în mină ca degetele unei mâini. Te loveşti la un deget 
suferă toate celelalte, suferă toată mâna! Noi batem toată ziua, dom’ părinte, cu 
târnăcoapele în uşa morţii. S-a plictisit şi ea de noi. Mai are şi alte treburi, nu stă toată ziua 
să ne deschidă. Ne deschide o data la două - trei săptămâni şi ne primeşte pe mai mulţi. Noi 
ne luăm adio la fiecare început de tură de la familii, de la prieteni, de la cunoscuţi. Nu ştim 
dacă îi vom mai vedea vreodată. Fiecare zi când vedem soarele este un dar de la 
Dumnezeu! Noi nu ne certăm unii cu alţii şi nici nu ne duşmănim, fiindcă oricare poate să fie 
salvatorul celuilalt în minutul următor. Noi suntem în mină ca fraţii. Ne dăm viaţa unii pentru 
alţii!”  Exact aşa au făcut de data aceasta. Au încălcat normele de protecţia muncii, dar au 
respectat legea încetăţenită între minierii de carieră de a fi uniţi, de a fi frăţoşi, de a fi ,,unul  
pentru toţi şi toţi pentru unu!” Mă întreb dacă nu cumva minierii aceia căzuţi pentru colegii lor 
de muncă sunt tocmai românii adevăraţi, pe care, din păcate, îi găsim tot mai greu şi sunt tot 
mai puţini! Dumnezeu să ierte şi să răsplătească pe aceşti eroi ai zilelor noastre! 
                                                                * 
              (Continuare din numărul trecut) Seara, în palatul Vorvoreanu, unde îşi avea sediul 
mitropolia, aşteptau mitropolitul, episcopul-vicar, toţi consilierii şi câţiva funcţionari de pe la 
birouri. Cam două ore a durat şedinţa, timp în care s-a ,,dezbătut”  ,,problema” mea. Nea Ilie 
a citit autograful pe care-l scrisesem pe cartea dată mitropolitului şi, ca unul care-mi fusese 
profesor de franceză, a dat tonul: ,,- Asta este o gândire negativistă, de tip baudelairian, 

improprie gândirii unui tânăr preot din vremea noastră!”  Atât i-a trebuit mitropolitului, să-i 
facă cineva introducerea:      ,,- Păi, da, mă, că aşa sunteţi voi, tinerii! Vedeţi numai partea 
rea a lucrurilor, dar nu recunoaşteţi ce s-a făcut frumos şi bun în ţara noastră, în Biserica 
noastră! Noi avem preoţi vrednici, care-şi fac datoria, nu avem nici uscături, nici omizi!” Va 
să zică,  nu-l interesa ce mă determinase să scriu aşa, cu ce exemple puteam să-mi justific 
cele scrise. Ar fi fost destule. Eram  vinovat că le văzusem. ,,- Voi sunteţi învăţaţi să primiţi 
totul de-a gata, nu ştiţi cum s-au făcut toate de poporul român, cu câte sacrificii şi jertfe! 
Acum veniţi voi să ne  criticaţi pe noi cei ce le-am făcut, că nu sunt bune, dar nu puneţi voi 
mâna să faceţi altele! La vârsta ta ne-am fi aşteptat la altfel de gândire!” Aşa a continuat 
multă vreme să mă dojenească. Erau momente când îmi venea să izbucnesc în râs, fiindcă 
era o situaţie ridicolă. Mi se imputau lucruri de care n-aveam nici o responsabilitate, parcă 
aş fi fost eu investit de cineva să reprezint generaţia mea. S-au legat după aceea de cazul 
soţiei şi iarăşi m-au muştruluit îndelung, că nu sunt în stare s-o conving să se retragă de la 
facultate, fiindcă n-are nevoie nici de acea facultate, nici de alta. Eram vinovat că o lăsasem 
să dea examen la filozofie; eram vinovat că o luasem de nevastă, cu toate că aflasem că 
vrea să urmeze filozofia; eram vinovat fiindcă nu puteam s-o determin să abandoneze 
facultatea. Nu-mi venea să cred că sunt atât de vinovat de toate relele de pe lume. Al treilea 
subiect de pe ordinea de zi a şedinţei am fost tot eu. M-au luat la întrebări în legătură cu 
publicarea cărţii. Conform teoriei lor, trebuia să predau manuscrisul cărţii consilierului 
cultural. Nea Ilie îl cerceta, făcea referat la mitropolit. Mitropolitul, dacă găsea potrivit, îşi 
punea viza şi manuscrisul era înaintat la Departamentul Cultelor. Dacă şi această instituţie, 
unde îşi avea bârlogul cenzura propriu-zisă, găsea oportun, înainta manuscrisul unei edituri 
cu recomandarea de a - l avea în vedere pentru publicare. ,,- Tu nu te mai reprezinţi pe tine, 
mă, de acum încolo. Tu reprezinţi  Biserica. Eşti preot. Dacă scriai ceva care contravenea 
politicii statului nostru, nu erai vinovat tu, nu erai tras tu la răspundere, era tras la 
răspundere ierarhul tău, adică eu ca mitropolit!  Tot ce scrii trebuie văzut de mitropolit şi 
numai dacă mitropolitul îţi dă aprobare poţi să trimiţi mai departe acel material la o editură 
sau la o revistă!” Erau lucruri care mi se păreau absurde atunci, mi se par absurde astăzi. 
Voiam să fiu un om liber, să simt, să gândesc ca un om liber. Nu puteam să concep că sunt 
încorsetat de atâtea restricţii, de atâtea reguli, care mai de care mai umilitoare. Ascultându-l 
pe mitropolit, ar fi trebuit să-mi fie ruşine că scriu, că gândesc. Mi s-a părut foarte dureros 
faptul că dintre cei prezenţi la acea şedinţă  nu mi-a luat nici unul apărarea.  Exclud din 
această categorie pe vlădica Nestor, el însuşi persecutat şi marginalizat, ca unul care fusese 
contracandidat la alegerile pentru funcţia de mitropolit, ce avuseseră loc cu câţiva ani mai 
înainte. Era vorba de consilierii mitropoliei, oamenii care mă sărutau de atâtea ori şi-mi 
dădeau semne de afecţiune, de stimă, de simpatie. Era destul ca să se încrunte mitropolitul 
la tine şi erau în stare să te sfâşie; era destul ca să-ţi zâmbească mitropolitul şi erau în stare 
să te pupe din cap până-n picioare! Aveau şi ei copii, nepoţi, erau oameni în vârstă, oameni 
bogaţi şi puternici, care ar fi avut un cuvânt de spus în apărarea mea. Cât de prost să fi fost 
şi tot îţi dădeai seama că se sărise peste cal şi că eram nedreptăţit. Faptul că îmi apăruse 
cartea, că făcusem ceea ce ei nu făcuseră îi intriga, îi supăra şi-i coaliza împotriva mea. Eu 
trebuia să dispar de acolo cu orice preţ. Prezenţa mea sub acelaşi acoperiş îi incomoda. În 
alte  împrejurări aş fi ajuns în pragul disperării, dacă aş fi fost supus unei asemenea 
săpuneli. In momentele acelea însă nu mă simţeam atins. Eu aveam reazimul meu interior. 
Îmi apăruse o carte! Ce fericire mai mare putea să fie pentru mine! Eram prea fericit, ca să 
mai mă poată cineva supăra, umili, batjocori. Puteau să-mi dea şi câteva palme şi tot nu le-
aş fi simţit. Îmi apăruse o carte! Din când în când îmi venea să zic cu voce tare: ,,-Saule, 
Saule, de ce mă prigoneşti?”   (Continuare în numărul viitor). 
* 
              Din învăţăturile  împăratului  Vasile Macedoneanul către fiul său Leon spicuim încă 
un fragment: ,,Bucură-te de prietenii devotaţi mai curând pentru că-ţi sunt adevăraţi decât 
pentru că-ţi sunt prin rudenie apropiaţi. Căci prietenia rudelor nu este rodul virtuţilor, ci al firii, 
ea nu poate fi socotită efectul unui act de autentică liberă voinţă, pe când devotamentul 
prietenilor adevăraţi faţă de tine este dictat de virtute şi de conştiinţa liberă. Iar cea dintâi 

urmează legea firească, cealaltă legea dumnezeiască. Şi, la nevoie, este mult mai preţios 
caracterul decât înrudirea, şi opţiunea morală decât obligaţia firească. Adeseori, rudele au 
uneltit împotriva rudeniilor lor de dragul unui pumn de arginţi, dar prietenii adevăraţi, 
dispreţuind lumea întreagă, nu şi-au precupeţit nici chiar viaţa  de dragul prietenilor”. 
* 
               Domnul Profesor  Papavă Eugeniu din Tr. Severin ne-a pus la dispoziţie o 
frumoasă istorioară, pe care o redăm în cele ce urmează, având în vedere învăţătura morală 
ce o putem desprinde din ea. ,,O femeie iese din casă şi vede trei  moşnegi cu barbă albă 
stând în faţa casei. Nu-i cunoştea, dar, văzându-i supăraţi, îi invită în casă ca să mănânce 
 ceva. „- Soţul tău este acasă?" - întreabă ei.     „-Nu este, a ieşit." „-Atunci nu putem intra" - 
replicară ei. Seara, când soţul se întoarse acasă, ea îi povesteşte despre cei trei  moşnegi. 
„- Du-te, spune-le că am venit şi pofteşte-i înăuntru!" Femeia se duse şi-i invită.  „- Nu putem 
intra toţi în casă!”, replicară ei. „- Cum aşa?”  întrebă ea. Unul dintre moşnegi îi explică. „- Eu 
sunt BUNĂSTARE, el este SUCCES, iar  celălalt este IUBIRE. Acum du-te şi întreabă-l pe 
soţul tău, care dintre noi să vina în casă?” Femeia intră în casă şi îi spune soţului, care se 
bucură.   „- Ce bine!! În acest caz, invită-l pe BUNĂSTARE!”  Soţia nu a fost de acord. „- De 
ce să nu-l invităm pe SUCCES?" Nora îi asculta dintr-un colţ al casei. „- N-ar fi mai bine să-l 
invităm  pe IUBIRE? Casa noastră ar fi atunci plină de iubire!” - a sugerat  nora. ,,- Hai să ne 
ghidăm după sfatul nurorii!” îi zise soţul soţiei. „- Du-te afară şi invită-l pe IUBIRE să ne fie 
oaspete!” Femeia ieşi afară şi întreabă:         „- Care dintre voi este IUBIRE? Pe el îl  invităm 
să ne fie oaspete!" IUBIRE porni înspre casă. Odată cu el  porniră în urma lui şi ceilalţi doi. 
Surprinsă, femeia întreabă: „- L-am invitat doar pe IUBIRE. Cum de veniţi şi voi cu el?" Cei 
trei moşnegi replicară: „- Dacă l-ai fi invitat pe BUNĂSTARE sau pe SUCCES, ceilalţi ar fi 
rămas pe loc, dar de vreme ce l-ai invitat pe IUBIRE, unde merge el mergem şi noi. Unde 
este IUBIRE este şi  BUNĂSTARE şi SUCCES!” 
* 
              Cu tristeţe profundă va anunţăm că Domnul Dr. Artur Silvestri din Bucureşti este 
grav bolnav. A  suferit două operaţii şi acum se află într-un spital din Viena. Acest om a făcut 
mult bine parohiei noastre de-a lungul anilor. Într-una din ,,scrisorile” trecute v-am vorbit de 
masiva donaţie de carte ce ne-a făcut-o, pentru ca din banii obţinuţi din vânzarea acestor 
cărţi să tipărim Noul Testament, pe care să vi-l donăm Dvs., fiecărei familii. Tocmai de 
aceea, vă rog mult, când vă faceţi rugăciunea Dvs. obişnuită, rugaţi-vă şi pentru sănătatea 
Domnului Artur Silvestri. Are mare nevoie de rugăciunea noastră. Dumnezeu să-i dea 
însănătoşire cât mai grabnică, fiindcă are multe de făcut în această lume! 
* 
              În urma protestului făcut prin ,,Scrisoarea pastorală” şi prin viu grai de mulţi dintre 
locuitorii satului Bârda, Domnul primar George Bazavan a dispus comisiei de fond funciar 
a comunei Malovăţ să facă investigaţii mai profunde în arhiva comunei şi astfel s-a 
descoperit că cei care au făcut cerere de retrocedare a terenurilor din patrimoniul defunctei  
Staţiuni de Cercetări Pomicole… aveau dreptate. Drept urmare, vor primi terenurile 
respective, chiar şi pe bază de  martori. Poate nu în toate situaţiile vor fi respectate vechile 
amplasamente. Important este că se vor respecta suprafeţele. Între beneficiari  se include şi 
parohia. Iată că se poate! Important este că a existat disponibilitatea cuvenită din partea 
primarului. Când cineva vrea să facă ceva, găseşte soluţii; când nu vrea, găseşte pretexte! 
* 
              Doamna Mărioara Pera de la Banca de Dezvoltare din Tr. Severin, împreună cu 
mama sa, Doamna Pera Aurica din Malovăţ, au făcut un lucru extraordinar. Cunoscând că 
în punctul numit Crucea Evii din hotarul satului Malovăţ a existat cândva o troiţă, au construit 
la un atelier de specialitate o cruce de toată frumuseţea şi au aşezat-o în punctul respectiv. 
Valoarea troiţei depăşeşte 500 lei. Numărul troiţelor  aşezate la hotare, drumuri şi răscruci în 
parohia noastră s-a mărit astfel  cu una. Sfinţirea s-a făcut la  8 noiembrie în prezenţa a 
numeroşi enoriaşi ai parohiei noastre. Dumnezeu să răsplătească celor două donatoare 
jertfa ce au făcut! 
* 

              Domnul Prof. Ion Vulcan din Bucureşti a donat parohiei noastre 300 lei; Doamna 
Ing. Caragioiu Alexandrina-Melania din Montreal(Canada), căreia parohia noastră i-a 
publicat  câteva cărţi în anii trecuţi, a trimis un ajutor de 200 lei; Doamna Mătuş Natalia din 
Timişoara, veche cititoare a publicaţiilor parohiei noastre, a donat 100 lei; Domnul Sfetcu 
Crinel din Bârda a achitat contribuţia de cult pe 2008 în valoare de 100 lei. Domnul Chilom 
Dan din Malovăţ a chitat 50 lei pentru contributia de cult pe 2008. Dumnezeu să le 
răsplătească tuturor! 
* 
              Conducerea Academiei  Dacoromâne din Bucureşti  a hotărât că festivitatea de 
primire a preotului Dvs. ca membru al ei să aibă loc în ziua de 27 Noiembrie, când se va 
sărbători şi Ziua Unirii de la 1918.  Ca alocuţiune de recepţie, preotul Dvs. va susţine 
comunicarea Rolul Bisericii Ortodoxe Române în înfăptuirea  Marii Uniri de la 1918. Poţi 
să zici ,,nu” la o aşa hotărâre? 
* 
              Liga  Pentru Unitatea Culturală a tuturor Românilor a invitat pe preotul Dvs. să 
participe la Congresul Spiritualităţii Românilor de Pretutindeni, care va avea loc în zilele de 
2-4 Decembrie la Alba Iulia. Preotul a acceptat invitaţia şi s-a înscris cu comunicarea Ideea 
de unitate naţională în gândirea română modernă. Congresul este organizat sub 
patronajul Preşedinţiei, Academiei Române şi Patriarhiei. Organizatorii suportă cheltuielile 
privind transportul, masa şi cazarea. Frumos din partea lor! 
* 
              Domnul Dr. Dumitru Chican, ataşat cultural la Ambasada română din Siria ne-a 
făcut o surpriză de zile mari. A descoperit în Arhivele Naţionale ale Siriei din Damasc un 
manuscris în limba arabă, pe care  l-a tradus. Manuscrisul de numeşte Şiragul 
Mărgăritarului.  El este un cronograf bizantin, care cuprinde istoria Imperiului Bizantin de la 
320 la 1453, când a fost cucerit de turci. A fost scris în limba greacă, dar a fost tradus în 
arabă şi datorită acestui lucru s-a păstrat. Domnul Dr. Chican a făcut cercetări şi a ajuns la 
concluzia că în nici o cultură europeană nu se cunoaşte acest cronograf, ceea ce înseamnă 
că originalul scris în limba greacă a fost distrus după cucerirea Constantinopolului. Preotul 
Dvs. a realizat un studiu în anii trecuţi, Cronografele - elemente ale influenţei bizantine la 
români, care a apărut în ,,Mitropolia Banatului” de la Timişoara şi în limba engleză în 
,,Balkan Studies” din Tesalonic. Aceasta l-a făcut pe Domnul Dr. Chican să ne propună să 
publicăm prin editura parohiei noastre acest giuvaer de cultură medievală, cartea fiind 
însoţită de un studiu introductiv în română şi engleză semnat de preotul Dvs., care să nu fie 
altceva decât studiul menţionat cu adaptările cuvenite. Este o cinste deosebită pentru 
parohia noastră ca să publice pentru prima dată acest document pe pământ european.  
* 
              Domnul Prof. Eugeniu Papavă din Tr. Severin ne-a pus la dispoziţie textul 
unui manuscris(se pare, nepublicat până acum!) de maximă importanţă pentru istoriografia 
română în general şi pentru perioada lui Tudor Vladimirescu în special. E vorba de 
Memoriul lui Gheorghe Duncea. Acesta  a fost unul din căpitanii lui Tudor Vladimirescu. In 
memoriul său, Gheorghe Duncea  relatează multe aspecte necunoscute privind activitatea 
lui Tudor Vladimirescu în Mehedinţi, inclusiv descrierea amănunţită a luptelor cu turcii de la 
Bahna şi Cireşu. Este cutremurătoare scena uciderii lui Tudor, relatată la numai câteva 
săptămâni de la eveniment. Vom cita doar câteva rânduri: ,,l-au legat cu mâinile la spate, l-
au desbrăcat în piele şi l-au crăpat cu un iatagan pe burtă, trăgându-i maţele din el cu 
sucala de viu”. Începând cu numărul viitor  al ,,Scrisorii pastorale”  vom publica acest 
document de mare importanţă pentru istoriografia românească. Ne vom face, de asemenea, 
o datorie de conştiinţă să publicăm acest document sub forma unei broşuri, tocmai pentru a 
face-o mai bine cunoscută şi a introduce documentul cât mai bine în circuitul cultural 
românesc. 
* 
În această perioadă, preotul Dvs. a publicat articolele: O ştire bizară: preoţi ca 
directori de spitale??  în ,,Epoca”, an. III(2008), 45, 13 nov., ediţie en-line(http://revista-

epoca.com); In memoriam Antonie Plămădeală, în ,,Neamul Românesc”, 2008, nov. 16, 
ediţie on-line(www.neamul-romanesc.com); Sfinţii români - adevărata valoare spirituală, 
în ,,Neamul Românesc”, 2008, nr. 43, nov. 16, ediţie on-line(www.neamul-romanesc.com). 
* 
              Pe 13 Nov.  am oficiat înmormântarea lui Paicu Gheorghe(75 ani) din Malovăţ. 
Dumnezeu să-l ierte! 
* 
              În luna decembrie avem următorul program de slujbe: 6 Dec.(pomeniri dimineaţa la 
Bârda, slujbă la Malovăţ); 7 Dec.(Bârda); 13  Dec.(Malovăţ-Bârda); 14 Dec.(Malovăţ);17 
Dec.(spovedit şi grijit la biserică şi în sat la Bârda); 18 Dec.(spovedit şi grijit la biserică şi în 
sat la Malovăţ);  21 dec.(Bârda); 19-20 şi 22(colindul cu icoana în Malovăţ) 23-24 
Dec.(colindul cu icoana în Bârda)25 dec.(Malovăţ); 26 Dec.(Bârda); 27 Dec.(pomeniri 
dimineaţa în Bârda, slujbă la Malovăţ); 28 Dec.(Malovăţ) . În restul timpului, la orice oră din 
zi sau noapte, preotul poate fi găsit la biserică, acasă, sau la telefon 0724.99.80.86. Poate fi 
contactat şi pe e-mail la adresa: stanciulescubarda@gmail.com. 
* 
             Sănătate, pace şi bucurii să vă dea Dumnezeu!  
                                                                                      Pr. Al. Stănciulescu-Bârda 
 
 
 
 
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2008), nr. 146(15 –30 Noiembrie) 
 
              Dragii mei enoriaşi! 
              Cu mulţi ani în urmă, când eram student, aveam profesori cu studii în străinătate, 
care ne spuneau din când în când: ,,-Măi, copii! Faţă de ce-am văzut noi în Occident, voi 
sunteţi nişte sfinţi, măi!” Întrebam, curioşi,  ce au văzut în Apus şi ei răspundeau: ,,- Nu vă 
spunem, ca să nu vă dăm idei!” Ni se părea curioasă această afirmaţie, dar n-aveam 
încotro! Au trecut anii şi abia azi îi înţeleg bine pe profesorii mei. Înţeleg ce voiau să ne 
spună. Desigur, se refereau la starea morală a tineretului, la destrăbălarea ce-o văzuseră în 
statele pe care le vizitaseră. Azi lucrurile acestea au venit, din păcate, şi la noi. Ne întâlnim 
cu ele pe toate drumurile, pe toate străzile, în toate localurile, inclusiv în şcoli. Cei care  am 
mai prins anii când în şcoala românească era un alt tip de disciplină,  suntem intrigaţi, 
revoltaţi adesea. Poate suntem înclinaţi să aruncăm toate păcatele în spatele generaţiei 
tinere şi s-o facem responsabilă de toate relele. Situaţia este discutabilă. Nu, nu cred că 
aceşti copii şi tineri sunt de vină pentru decăderea morală ce se resimte pas cu pas şi an cu 
an în societatea românească. Socotesc mai degrabă pe aceşti copii şi aceşti tineri nişte 
victime ale vremii şi vremurilor noastre. Când spun aceasta, mă gândesc la faptul că 
niciodată copilul şi tânărul din ţara noastră nu a fost bombardat şi invadat cu atâta informaţie 
şi influenţă negativă din punct de vedere moral ca astăzi. Zecile de programe de la 
televiziune,  internetul, radio-ul, revistele şi ziarele de tot felul se întrec ca să ofere cât mai 
mult material distrugător de suflet. Parcă este o campanie susţinută şi subvenţionată de 
forţe obscure şi diabolice, care urmăresc coruperea morală a tinerei generaţii. Cei vârstnici 
sunt răspunzători în mare măsură de această situaţie. Dincolo de obligaţia părinţilor, 
învăţătorilor, profesorilor, preoţilor şi celorlalţi factori răspunzători de capitolul educaţie, de 
face totul pentru a-i apăra pe copii şi tineri de aceste influenţe nefaste, pentru a le crea filtrul 
necesar ca ei înşişi să aibă capacitatea de a alege între bine şi rău, răspunderea apasă 
asupra factorilor politici, asupra celor ce produc şi răspândesc informaţia. Aceştia nu mai 
sunt tineri, ci sunt oameni maturi, deplin responsabili. Şi lor le revine sarcina să contribuie la 
asanarea morală a societăţii româneşti. Dacă ei nu vor face aceasta, zadarnice vor fi 
eforturile Familiei, Şcolii, Bisericii şi celorlalte instituţii. Mediul se poate intoxica foarte uşor şi 

curăţirea lui este deosebit de grea. Nu militez pentru introducerea cenzurii în presă şi în 
programele mass-media. Ne-am săturat de ea zeci de ani. Este nevoie însă de o cenzură de 
ordin moral, ca responsabilitate pentru sănătatea trupească şi spirituală a populaţiei. Facturii 
politici şi administrativi ai ţării nu trebuie să se joace cu această problemă, fiindcă vor fi 
consecinţe incalculabile pentru viitorul ţării şi al societăţii româneşti. Pentru nişte câştiguri 
mărunte, trecătoare, se produc pierderi imense pentru neamul românesc însuşi.  
              Am putea spune că astăzi lupta pentru curăţenia morală a tinerei generaţii este o 
formă autentică de patriotism. Lupta nu este uşoară, ci dimpotrivă. Un singur exemplu, în 
limita spaţiului, ar fi edificator în acest sens. De oarecare vreme a apărut în cartierul Crihala 
din Tr. Severin, pe un bloc-turn chipul unei târfe îmbrăcate într-un furou transparent. Are 
dimensiuni mult mai mari decât cele adevărate, şade acolo răscrăcărată, cu privire 
provocatoare, iar deasupra scrie cu litere imense: ,,Tutunul este chiar singura ta plăcere?” 
Imaginea apocaliptică se vede foarte bine de departe, de pe mai multe străzi, dar mai cu 
seamă din curţile liceelor economic, pedagogic şi ,,Ţiţeica”. Chiar întâmplător a fost postată 
acolo? Ce trebuie să înţeleg din imagine şi text?  Că cineva trebuie să se lase de fumat? 
Nicidecum! Oricine va înţelege că numai patima fumatului nu e suficientă, ci mai trebuie 
adăugate şi altele. Ni se sugerează făţiş ce ne-am putea alege: desfrâul. Cât timp îi trebuie 
unui profesor sau unui preot să-l convingă pe adolescentul din liceu, că  nu trebuie să dea 
curs unor asemenea îndemnuri, ci dimpotrivă?!   Oare, cine a pus acea imagine acolo?  
Copiii? În nici un caz! Îl trage cineva la răspundere pe acel om sau acea instituţie, care a 
plasat imaginea acolo şi distruge cu ea sufletele nevinovate ale copiilor? Aţi auzit 
Dumneavoastră pe vreun candidat la funcţiile supreme în judeţ, în oraş, în comună, la 
fotoliile de parlamentari făcându-şi  cap de afiş în programul său electoral  lupta pentru 
moralitatea societăţii româneşti, pentru salvarea acestor copii şi tineri de la influenţele 
nefaste la care sunt supuşi 24 de ore din 24? Eu n-am auzit! Cât timp trebuie să mai treacă 
pentru ca să ne trezim la realitate şi acest monstru al  păcatului să nu ne mai distrugă 
sufletele copiilor?  
* 
              (Continuare din numărul precedent)Când ,,judecătorii” mei au obosit, ori s-au 
plictisit de atâta dojană la adresa mea, mitropolitul a zis: ,,- Dar mai spune şi tu ceva, fiindcă 
până acum numai ne-ai ascultat şi n-ai avut nimic de zis. Măcar cere-ţi iertare!”  Aşadar, 
tăcerea mea era o enigmă pentru ei. Sfatul Prea Sfinţitului Nestor Vornicescu fusese cât se 
poate de potrivit şi de salvator. Toţi aşteptau să zic ceva referitor la cele ce-mi imputaseră 
până atunci, timp de mai bine de două ore. Poate le dădeam prilejul să înceapă o nouă 
rundă. Eu n-am făcut nici o referinţă la cele ce-mi spuseseră. Am scos din geantă o cutie de 
bomboane. O cumpărasem, sperând că noaptea voi pleca acasă şi să o duc la ai mei. Le-
am spus: ,, - Înalt Prea Sfinţite Părinte, Prea Sfinţite Părinte, Prea Cucernici Părinţi 
Consilieri, vă rog să-mi permiteţi să vă ofer şi eu bomboane, fiindcă astăzi este 30 august, 
Sfântul Alexandru, ziua mea onomastică şi să vă urez La mulţi ani!”  
                   La orice se aşteptau, numai la asta nu! Am prins din zbor reacţiile. Mitropolitul a 
schimbat o privire-fulger cu episcopul-vicar şi a început să râdă, iar consilierii au plecat 
capetele în pământ şi au amuţit. Poate în momentele acelea, pentru prima dată, le-a fost 
ruşine! Mitropolitul a zis: ,, -  Părinte Alexandre! Cum ai putut să taci atâta timp şi să nu ne 
spui acest lucru! Tocmai de ziua ta să te certăm atâta? Bine, părinţilor, de ce nu m-aţi făcut 
atent că astăzi este Sfântul Alexandru?! Să ne ierţi, părinte Alexandre, că nu trebuia să te 
certăm tocmai astăzi! Mai greşim şi noi cei mari. Ia spune, ce probleme ai, cu ce te putem 
ajuta!”  Chiar asta aşteptam. I-am spus: ,,- Dacă se poate, vă rog să-mi aprobaţi cererea de 
învoire pentru mâine. M-aş duce şi eu acasă. Astăzi am avut primul nostru praznic de 
cununie. Au venit şi pe la noi rudele şi eu n-am putut să mă duc, fiindcă  am avut şedinţă!”  
Mitropolitul s-a uitat puţin în podea, apoi a zis  „- La mulţi ani, părinte Alexandre! Felicitări 
pentru carte! Este o realizare mare, de ce să n-o recunoaştem! Mergi acasă şi te întorci luni, 
peste patru zile! Mâine dimineaţă, părintele secretar ia legătura cu părintele Stoian şi ţi se 
eliberează două camere în casa lui parohială, fiindcă acolo ai condiţii mult mai bune decât la 
părintele Morega!”  Mitropolitul şi episcopul m-au sărutat şi au luat mai multe bomboane. Şi 

ei erau tot venetici în Craiova, ca şi mine şi poate în momentele acelea, în intimitatea lor, se 
solidarizaseră cu mine. Consilierii au mormăit fiecare câte o scuză, dar n-a luat nici unul 
bomboane. După ce-am ieşit de acolo, într-un colţ mai ferit al coridorului, Prea Sfinţitul 
Nestor mi-a spus: ,,- Felicitări, părinte Alexandre! Ai câştigat meciul! A fost unu la zero 
pentru frăţia-ta!”  
              Aşa decurgeau zilele la mitropolie. Aşa am învăţat ce înseamnă cenzura. Asta în 
timp ce părinţii erau mândri, vezi, Doamne, că fiul lor lucrează la mitropolie şi este fericit 
acolo! Of! Au trecut de atunci, Doamne, mai bine de treizeci de ani, mi-au apărut vreo 
treizeci şi ceva de cărţi, multe le-am donat prietenilor, cunoscuţilor şi mai marilor, dar m-am 
ferit întotdeauna, pe cât am putut, ca să  mai scriu autografe. Ştiam eu ce ştiam! 
* 
          Din Memoriul lui Gheorghe Duncea din Prejna, căpitanul lui Tudor Vladimirescu, pe 
care ni l-a pus la dispoziţie Domnul profesor Papavă Eugeniu din Tr. Severin, dăm un prim 
fragment, urmând să se continue în numerele viitoare: «Sub iscălitu jupânu Gheorghe 
Duncea din comuna Prejna, judeţul Mehedinţi, plaiul Cloşani; ca unul care luat-am parte la 
buna întocmire a răzmeriţii de către prea bunul şi înţeleptul Sluger Teodor Vladimirescu, 
care gânditu-s-a să ne scape biata noastră Ţară Românească de grecii jupuitori şi de ciocoii 
noştri, boierii români, care unitu-s-au de-a-mpreună cu grecii să ne despoaie pe noi ţăranii 
de totul nostru avut. 
Şi fiindcă mă găsesc în anul 1822, an blestemat pentru viaţa mea prin faptul că sunt 
fugărit de o gardă turcească în frunte cu Mihai Paloş, care este sătean al  meu  şi  mă  
duşmăneşte de  moarte. M-a  pârât la comandamentul turcesc de pe insula Ada-Kaleh lângă 
Ruşava, că luat-am parte la răzmeriţa de anul trecut (1821), de-a-mpreună cu ginerile meu, 
căpitanul Bosoancă, care a fost căpitan de poteraşi al otcârmuirii pe lângă acest taft al 
plaiului Cloşani, şi care a lăsat prin buna lui ştiinţă să se întocmească cete de haiduci în 
acest plai fără ca să urmărească. De aceea comandantul turcesc a trimis această gardă  în 
frunte cu acest duşman al meu, ca să ne prindă, să ne ducă pe insulă, să ne judece. Noi 
când am prins de veste am fugit de acasă.  
Pentru că eu sunt cel dintâi care cunosc mai bine viaţa prea bunului  şi înţeleptului 
Sluger Teodor, de la naştere şi până la plecarea noastră spre Bucureşti, hotărâtu-m-am şi 
gândit, până nu voi fi prins în mâinile turcilor, cu această pană a mea, să povestesc 
urmaşilor mei prin rândurile de faţă pe care le aştern pe aceste bucăţi de hârtie de mine 
întocmite laolaltă, ca să ştie şi ei legăturile care au fost între mine şi prea înţeleptul Sluger şi 
cum am ajuns la hotărârea de a construi acest sfânt locaş de închinare, care este aici în 
comuna Prejna, şi este ca legământ de credinţă între noi doi şi singura pomenire din ţară a 
neuitatului Teodor. 
Şi cum arătarăm mai sus, în acest înscris al meu, că mă găsesc în anul blestemat al 
vieţii mele şi neştiind ce va aduce ziua de mâine, s-ar putea să cad în mâinile lor şi omorât 
de aceşti duşmani ai mei, mă grăbesc a isprăvi cât mai repede această povestire a mea pe 
care o încep de la naşterea prea înţeleptului Sluger Teodor şi până la anul 1820 luna cireşar 
în treizeci zile, de la care dată sunt investit de către Slugerul Teodor comandant căpitan al 
cetei de panduri Mehedinţi, iar de la plecarea noastră spre Bucureşti şi până la sprânjirea 
noastră, a pandurilor, se găseşte scrisă de cuconul Petrache Poenarul, care este logofăt al 
Slugerului Teodor în răzmeriţă. 
Tot la acest înscris al meu, voi coase cele două acte de moştenire ale bisericii, lăsate 
mie în păstrare de către prea bunul şi înţeleptul Sluger Teodor, prin care înzestrează 
biserica. Pentru o cât mai bună păstrare a acestei povestiri şi a actelor bisericii aflate aci la 
ea, rog pe nepotul meu Constantin Duncea, copilul fiului meu Iovan Duncea, după ce 
lucrurile se vor linişti, să o ducă în biserica din comuna Prejna clădită de noi şi s-o pună 
alături de tabla de tei pe care se găseşte pictat portretul meu şi al Slugerului Teodor şi al 
soţiei mele jupâneasa Stanca”(continuare în numărul viitor). 
* 

              În dimineaţa zilei de 30 Nov. s-a stins din viaţă  Dr.  Gabriel-Artur Silvestri(1953-
2008) din Bucureşti după o suferinţă îngrozitoare de câteva săptămâni. Boala secolului l-a 
secerat nemiloasă, neţinând seamă de câte proiecte avea omul acesta începute, câte altele 
erau la rând, câte  gânduri îl frământau, câte cărţi aşteptau să le scrie. Prin  Asociaţia 
Română pentru Patrimoniu, prin Intemundus media, prin  Carpathia Press  şi alte 
iniţiative culturale cu largă deschidere spre naţional şi universal, Dr. Gabriel-Artur Silvestri 
crease un adevărat imperiu al limbii şi culturii române, realizând în multe privinţe ceea ce 
ministerul de specialitate şi alte instituţii culturale ale ţării încă nici nu-şi propuseseră să 
înfăptuiască. Mobiliza energii şi talente din ţară şi străinătate, aduna oamenii şi ideile măreţe 
şi le focaliza întru realizarea unor idealuri nobile şi necesare pentru neamul şi cultura 
română. A militat cum numai el ştia pentru  ridicarea prestigiului Bisericii Ortodoxe. Era un 
om credincios. Contribuia atât cât îşi putea permite la ajutorarea locaşurilor de cult, la 
impulsionarea acţiunilor nobile de cultură sau de asistenţă socială, ajuta cu bucurie pe cine 
se afla în impas şi îi cerea sprijinul. Ardea ca o făclie pentru grija şi binele celor mulţi, 
prezenţi şi viitori şi nici n-a observat că sănătatea i se deteriorează de pe o zi pe alta. De 
multe ori vorbeam cu dânsul la telefon sau pe e-mail la 2 sau la 3 noaptea, căci el parcă era 
permanent în faţa calculatorului, parcă avea conştiinţa că zilele îi sunt tot mai puţine şi 
timpul nu mai are răbdare cu el. A ajutat mult parohia noastră de-a lungul anilor cu bani şi cu 
reviste, iar cu puţin timp înainte de a-l doborî necruţătoarea boală ne-a trimis un stoc de 
peste 900 volume să le vindem  şi din banii obţinuţi să tipărim Noul Testament, pe care să 
vi-l donăm Dvs., fiecărei familii. Niciodată nu a fost în parohia noastră şi, totuşi, s-a gândit şi 
la nevoile noastre sufleteşti. Dumnezeu să-l ierte, să-i răsplătească binele pe care l-a 
semănat cu timp şi fără timp pretutindeni în lume!   
* 
              La alegerile pentru parlament din 30 noiembrie, constatăm că avem câţiva 
parlamentari apropiaţi de comuna noastră. E vorba de Doamna senator Ecaterina 
Andronescu, fostul ministru al Învăţământului. Este fiică a comunei noastre, fostă elevă şi 
profesoară la şcoala din Malovăţ. Încă suntem mulţi care i-am fost elevi. Ne amintim cum 
obişnuia să vină, când încă îi mai trăiau părinţii, cu toată familia, la slujbele din noaptea 
Paştelui de la biserica din Malovăţ sau la cea din Bârda. Şi azi îşi mai aminteşte din când în 
când cum îl găsea pe preotul Dvs. citind pe ascuns cărţi de literatură în orele sale de fizică 
sau de chimie. Drept pedeapsă, îi punea în vedere  ca, după ce le termină, să i le dea şi 
dumneaei să le citească! Aşa pedeapsă! Tot legat de comuna noastră este şi Domnul 
deputat Viorel Palaşcă, fost prefect al Mehedinţiului, a cărui mamă este fiică a comunei 
noastre. Dumnezeu să le ajute să contribuie din plin la bunul mers al societăţii româneşti!  
* 
              În această perioadă am primit câteva donaţii pentru parohie astfel: Doamna 
Iordache Maria din Bucureşti a donat 130 lei; Doamna Popescu Angela-Loredana de la 
Banca Comercială din Tr. Severin, fiică a Domnului Meilă Iancu din Malovăţ, a donat  100 
lei; Domnul Mema Irinel din Tr. Severin, nepotul regretatului Meică Mema din Bârda, a 
donat 100 lei; Doamna Papa Camelia Cristina de la Banca Comercială din Tr. Severin şi 
Domnul  Dan Mocănescu din Ploieşti au donat câte 80 lei; Domnul Bogdan Soare, tot din 
Bucureşti, a donat  60 lei; Doamna Burtea Elena, fiica regretatului Duţoniu Sever din 
Bârda şi Domnul Ciobanu Nicolae, amândoi din Tr. Severin,  au donat câte 50 lei;  
Domnul  Curea Ion din Bârda, Doamna  Glavan Dumitra, Domnul Popescu V. Ion şi 
Domnul Manolea Grigore din Malovăţ au adăugat câte  50 lei la contribuţia de cult pe 
2008. Dumnezeu să le răsplătească tuturor! 
* 
              Joi, 27 nov., la  Biblioteca Metropolitană din Bucureşti, în cadrul unei sesiuni de 
comunicări, Academia Daco-Română din Bucureşti l-a primit pe preotul Dvs. ca membru al 
ei, în locul regretatului Părinte Dumitru Bălaşa, care a fost membru fondator al acestei 
instituţii. Până acum este singurul preot al acestei academii. Discursul de recepţie al 
preotului Dvs. a fost Contribuţia Bisericii Ortodoxe Române la realizarea Marii Uniri de 

la 1918. Pin diploma ce i-a fost înmânată, preotul Dvs. este investit şi cu ,,calitatea de 
conducător de doctorat în dacoromânistică” , în specialităţile religia dacilor şi religia creştină 
ortodoxă. Dintre participanţii la festivitate amintim pe Domnul Prof. Dr. Geo Stroe, 
preşedintele Academiei Daco-Române, Domnii Dr. Aurel David, Dr. Constantin Mocanu, 
Dr. Ing. Dan Ion Predoiu, Dr. Dumitru Bălăeţ, Dr. Nicolae Constantinescu, Dr. 
Gheorghe Şelaru, Doamna Dr. Olivia Strachină. Îi mulţumim cordial Domnului  Ing. 
Gheorghe Trocan, fost ministru, fiu al satului Bârda, care şi-a făcut timp să participe la 
această festivitate. 
              Şi, uite aşa, cu trei capre, am luat doctoratul şi am intrat şi la academie! Un vechi 
proverb românesc grăieşte: ,,Nu mor caii când vor câinii, nici câinii când vor stăpânii!” 
* 
              În această perioadă, preotul Dvs. a publicat articolul: Cine se joacă ,,de-a 
Dumnezeu”? Şi de ce? în ,,Ecoul”, an. II(2008), nr. 44(26 nov.), ediţie on-line(http://www. 
revista-ecoul.com); 
* 
              Pe 2 Nov. am oficiat Taina Sfântului Botez pentru Sfetcu Radu-Alexandru, fiul 
Domnului Sfetcu Crinel şi al Doamnei Sfetcu Violeta din Bârda, iar la 16 Nov. botezul 
pentru Sfetcu Daria-Alexandra, fiica Doamnei Sfetcu Delia. Să trăiască! 
* 
              În luna decembrie avem următorul program de slujbe: 6 Dec.(pomeniri dimineaţa la 
Bârda, slujbă la Malovăţ); 7 Dec.(Bârda); 13  Dec.(Malovăţ-Bârda); 14 Dec.(Malovăţ);17 
Dec.(spovedit şi grijit la biserică şi în sat la Bârda); 18 Dec.(spovedit şi grijit la biserică şi în 
sat la Malovăţ);  21 dec.(Bârda); 19-20 şi 22(colindul cu icoana în Malovăţ) 23-24 
Dec.(colindul cu icoana în Bârda)25 dec.(Malovăţ); 26 Dec.(Bârda); 27 Dec.(pomeniri 
dimineaţa în Bârda, slujbă la Malovăţ); 28 Dec.(Malovăţ) . În restul timpului, la orice oră din 
zi sau noapte, preotul poate fi găsit la biserică, acasă, sau la telefon 0724.99.80.86. Poate fi 
contactat şi pe e-mail la adresa: stanciulescubarda@gmail.com. 
* 
             Sănătate, pace şi bucurii să vă dea Dumnezeu!  
                                                                                      Pr. Al. Stănciulescu-Bârda 
 
 
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2008), nr. 147(1 –15 Decembrie) 
 
              Dragii mei enoriaşi! 
              În zilele de 2-3 Decembrie, preotul Dvs. a participat la Congresul Spiritualităţii 
Românilor de Pretutindeni, ediţia a XII-a, care a avut loc la Alba-Iulia. Preotul a fost invitat 
de către Liga pentru Unitatea Culturală a Tuturor Românilor. A prezentat comunicarea 
Ideea de unitate naţională în gândirea română modernă. Congresul s-a desfăşurat în 
Sala Unirii, acolo unde, la 1 Decembrie 1918, s-a hotărât ca Transilvania să se unească cu 
România. Au participat aproape 300 de delegaţi din 28 de ţări. Dintre preoţi, în afară de-al 
Dvs., a mai participat unul din Africa de Sud! Mai era înscris unul de la Moscova, dar n-a mai 
venit. Din prezidiul congresului au făcut parte Senatorul Adrian Păunescu, Prof. Univ. Dr. 
Victor Crăciun, poetul Grigore Vieru, Acad. Dumitru Dabija, I.P.S. Iosif, mitropolitul 
Europei Centrale şi Meridionale, I.P.S. Andrei Andreicuţ al Alba-Iuliei, prefectul judeţului 
Alba şi multe alte oficialităţi. Totuşi, s-au simţit câteva mari absenţe în ce priveşte autorităţile 
române, politice şi administrative. Nu a participat nimeni din partea preşedinţiei, 
parlamentului,  Ministerului Culturii, Institutului Cultural Român etc. S-a motivat acest lucru 
prin faptul că alegerile ,,fixate de o minte diabolică” în imediata vecinătate a zilei de 1 
Decembrie au umbrit toate manifestările dedicate Zilei Naţionale a României, inclusiv 
congresul. Din luările de cuvânt ale delegaţilor veniţi din străinătate, am reţinut câteva 
elemente foarte importante, astfel: I. Basarabia: Poetul Grigore Vieru a citit o emoţionantă 

poezie, din care reieşea că Basarabiei îi este dor de Patria-Mamă; Poetul Andrei 
Strâmbeanu a vorbit de rolul Ligii Culturale pentru Unitatea Culturală a Tuturor Românilor 
înainte de Unirea de la 1918, cât şi după aceea pentru consolidarea Unirii. Acelaşi rol 
important ar trebui să-l aibă şi azi. Liga are nevoie de fonduri proprii, ca să-şi poată realiza 
proiectele. În Oregoi sunt 300 de copiii români şi au nevoie de cărţi româneşti. Atenţiona 
asupra deznaţionalizării ce se face prin Biserică de către forţele filoruse basarabene. 
Atenţiona, de asemenea, asupra persecuţiilor ce le face preşedintele Voronin şi susţinătorii 
lui asupra românilor şi reprezentanţilor lor din forurile politice şi legislative. Este necesar ca 
organele diplomatice româneşti să pună serios în discuţie Pactul Ribentropp-Molotov şi să 
militeze pentru desfiinţarea lui(Continuare în numărul viitor). 
* 
              Memor iu l  lu i  Gheorghe Duncea (con t inuare  d in  numă ru l  
t recu t ) : ”Ş i  acum îmi voi începe povestirea mea şi ascultaţi dragi urmaşi. Teodor 
Vladimirescu, născutu-s-a în comuna Vladimir din judeţul Gorj, şi, după spusele fratelui meu, 
călugărul Gherasim Duncea, s-ar fi născut la anul 1766, dintr-o mamă văduvă. In timpul de 
atunci, fratele meu, călugărul Gherasim, care făcea serviciu la mănăstirea Schitu-Topolniţa 
(umblând după milostenii prin judeţul Gorj), poposea în tot timpul în casa părintească a 
Slugerului Teodor. Călugărul, văzând că mama lui e foarte săracă şi că mai avea doi copii 
mai mari, 1-a luat pe Slugerul Teodor şi l-a adus la mine în comuna Prejna.  
Atunci călugărul l-a învăţat să citească şi să scrie. În comuna Prejna a venit la vârsta 
de ... ani. După, vreo şase ani, de la venirea lui în comuna Prejna, văzând călugărul la el 
poamă frumoasă, l-a luat şi l-a dus la moşia Cuconului Glogoveanu, la Baia de Aramă şi a 
vorbit cu acesta ca să-1 ducă împreună cu fiul său la Craiova, să înveţe carte boierească. 
Acolo, la Craiova, Teodor, învăţând trei ani carte boierească, a ajuns la boieria de Sluger. 
Atunci Glogoveanu l-a numit mai mare peste moşiile sale din Baia de Aramă, Glogova şi 
Filiaşi. 
La moşia din Baia de Aramă şi Glogova, Teodor a găsit un logofăt cu numele de 
Covrea, care era din Cerneţi, capitala judeţului Mehedinţi. Cu acest logofăt, Teodor s-a 
îngăduit foarte bine. Teodor legă prietenie strânsă, făcându-se frate de cruce cu Covrea; şi 
s-au legat amândoi prin jurământ că nu vor pleca de la boier, până nu vor face capital mare, 
cu care să adune arme, ca să se răscoale contra stăpânirii şi să scape ţara de greci. 
Această idee a lui Teodor i-a venit din întâlnirile dese, care le făcea cu Horia Albac în târgul 
Haţegului. Însă el nu putea să pornească odată cu Horia fiind prea tânăr atunci, având 
numai 18 ani şi nepregătit. Toţi boierii din această vreme adunau la moşiile lor turme mari de 
vite numite zahanale, pe care le îngrăşau la moşiile lor şi le trimiteau peste graniţă în 
Transilvania. 
Cuconul Glogoveanu, având legături cu negustorii din Transilvania, a primit carte de 
la ei să trimită 2000 capete vite mari (boi şi vaci). Atunci boierul a adunat toate vitele sale de 
pe moşii şi le-a dat în primirea lui Teodor şi a lui Covrea, ca să le ducă peste munţi, la 
Haţeg. Înainte de a porni cu vitele, boierul le-a fixat trei preţuri; şi dacă nu va putea să le 
vândă cu nici un preţ din aceste trei, să le întoarcă înapoi. Ei au pornit cu vitele pe valea 
Jiului şi, ajungând între munţii Parângului, au poposit. Acolo Teodor şi Covrea au întărit 
jurământul cu moartea, că dacă vor vinde vitele cu preţul cel dintâi, boierului să-l dea pe cel 
de al treilea, oprindu-i două părţi din bani. 
Ajungând cu vitele la Haţeg, li s-a împlinit dorinţa lor şi au vândut vitele cu preţul 
întâiu. Când s-au întors la boier au spus că de abia le-au da cu preţul cel de al treilea, oprind 
două preţuri din bani. După aceasta Covrea nu se mai ţinu de jurământul făcut cu Teodor şi 
îi ceru lui Teodor să împartă banii. Teodor, văzându-se cu bani în urma jurământului făcut cu 
Covrea, a început să-şi îndeplinească scopul său, organizându-se în mod secret. Atunci el 
veni la mine la Prejna într-o duminică, frumoasă zi de primăvară, florar 20 — 1805, şi mi-a 
destăinuit toate planurile lui în casa mea, unde erau de faţă eu şi prietenii mei: Zoican de la 
Balta, Petre Bălteanu şi preotul Nicolae Macu din Costeşti, care este parohul bisericii. Şi în 
faţa lui am depus jurământul si am jurat cu mâinile pe cruce, ca acel care din noi se va 

lepăda sau trăda să fíe jupuit de viu. Atunci am şi pornit la lucru”(Continuare în numărul 
viitor). 
* 
              Cu multă amărăciune am constatat că anul acesta ziua de 1 Decembrie nu a fost 
sărbătorită la nivelul corespunzător  de către Biserica Ortodoxă Română. Am în vedere tam-
tam-urile ce se făceau altădată, când era vorba de 1 Mai, 23 August, 7 Noiembrie, 30 
Decembrie. Se împlineau anul acesta 90 de ani de la Marea Unire, deci nu era o zi 
oarecare. Sfântul Sinod nu a trimis măcar o pastorală preoţilor şi credincioşilor, aşa cum 
face în fiecare an, când e vorba de colecta pentru Fondul Central Misionar. Ar fi fost potrivită 
şi o pastorală a  ierarhilor locului, o şedinţă cu preoţii sau măcar un telefon de la protoierie, 
care să pună pe preoţi în temă şi să-i îndemne să facă o slujbă de pomenire şi să ţină un 
cuvânt potrivit enoriaşilor, duminică, 30 noiembrie. Biserica nu face politică, dar nu 
înseamnă că a ne pomeni morţii şi eroii, a ne aduce aminte de momentele cruciale din 
istoria neamului este politică. Astăzi, când procesul de deznaţionalizare este în curs şi tot 
mai intens, măcar Armata şi Biserica să menţină trează conştiinţa unităţii de neam, 
conştiinţa identităţii noastre româneşti. Pentru o asemenea cauză, scuzele nu-şi au locul. 
* 
              La 11 Decembrie a avut loc în Malovăţ un eveniment de mare importanţă:   
inaugurarea dispensarului. În urmă cu un an şi jumătate, preotul luase iniţiativa de a 
construi în curtea bisericii, prin parohie, un dispensar, cel vechi fiind în situaţie critică şi 
ameninţând cu prăbuşirea. Domnul Primar George Bazavan a venit la biserică împreună 
cu câţiva consilieri şi, în faţa Adunării Parohiale, a promis că primăria va construi 
dispensarul. Iată că s-a ţinut de cuvânt şi de data aceasta. A realizat poate cel mai frumos, 
dotat  şi spaţios dispensar din mediul rural mehedinţean. La inaugurare au participat 
oficialităţi ale comunei şi ale judeţului. Slujba de sfinţire a fost oficiată de un sobor  format 
din Prot. Cameniţă Ştefan, Pr. Ionuţ Ştefan din Negreşti şi preotul Dvs. Un grup de elevi 
de la Şcoala din Malovăţ, condus de Prof. Picu Liliana, au prezentat un program de colinde 
şi o scenetă. S-au ţinut cuvântări. Mulţumim cordial Domnului Primar George Bazavan, 
foştilor şi actualilor consilieri ai  Primăriei Malovăţ, tuturor celor ce au sprijinit această 
lăudabilă iniţiativă. Alături de localurile primăriei, căminului cultural, şcolilor, bisericilor, 
dispensarul devine un obiectiv al comunei, care va folosi nu numai generaţiei actuale, ci şi 
copiilor şi nepoţilor noştri. Şi dacă în decembrie anul trecut s-a inaugurat căminul cultural, 
anul acesta dispensarul, i-am propus Domnului Primar să încerce ca pentru anul viitor să 
inaugureze o viitoare bibliotecă publică, de care ar fi mare nevoie în comuna noastră. 
* 
               Am primit o serie de ajutoare băneşti astfel: Doamna  Dorina Zdroba(Bucureşti): 
230 lei; Domnul Prof. Virgil Sfetcu (Bucureşti), fiu al satului Bârda: 150 lei; Doamna Mătuş 
Natalia(Timişoara): 88 lei; Doamna Cobârjoiu Ioana(Cluj-Napoca): 60 lei; Doamna Ing. 
Zăuleţ Aurica(Tr. Severin), fiică a satului Bârda: 100 lei; Doamna Mihaela Func(Hanau-
Germania): 76 lei;  Domnul I. Miclău(Sydney-Australia): 190 lei.; Domnul Ing. Cudalbu 
Octavian(Baia Mare):200 lei; Doamna Carmen Ilinca(Tr. Severin):  100 lei. Dumnezeu să 
le răsplătească tuturor! 
* 
              În luna noiembrie am donat pâine credincioşilor prezenţi la slujbe astfel: 8 Nov. 
(Malovăţ): 85 pâini; 9 Nov.(Bârda): 56 pâini; 16 Nov.(Malovăţ): 165 pâini; 23 Nov.(Bârda): 
64 pâini; 30 Nov.(Malovăţ): 174 pâini. În total, s-au donat în luna noiemmbrie 544 pâini. S-
au donat, de asemenea, reviste ,,Didahia”, oferite de Episcopia Severinului şi Strehaei.                       
* 
              La  4 Decembrie, preotul Dvs.  a participat la înmormântarea regretatului  Dr. Artur 
Silvestri din Bucureşti. Slujba de prohodire a avut loc la biserica Sf. Visarion, fiind oficiată 
de către un sobor de preoţi şi diaconi condus de Prea Sfinţitul Vicenţiu Ploieşteanu, vicar 
patriarhal. A participat multă lume. Au vorbit, la biserică şi la Mânăstirea Pasărea, unde a 
fost înhumat, Prea Sfinţitul Vicenţiu, scriitori, ziarişti, oameni de cultură. A vorbit şi preotul 
Dvs. Artur Silvestri lasă un gol imens în cultura şi publicistica românească, în sufletele 

celor care l-au cunoscut, l-au iubit şi l-au apreciat. Despre el se va vorbi mult de aici încolo, 
fiindcă a lăsat o imensă zestre culturală în urma sa. Dumnezeu să-l ierte! 
* 
              În această perioadă, parohia noastră a publicat volumul fostului mitropolit al Olteniei 
Nifon Criveanu, Maxime şi cugetări pentru viaţă(432 pag.). Întotdeauna mi-au plăcut 
maximele şi cugetările. Am parcurs multe lucrări de acest gen, mi-am cumpărat astfel de 
cărţi de câte ori le-am aflat prin librării, am alcătuit eu însumi mai multe culegeri. Şi, totuşi, 
cartea aceasta, alcătuită de fostul mitropolit al Olteniei, Nifon Criveanu, mi s-a părut a fi 
altceva decât cele ce am întâlnit. Am citit-o cu mulţi ani în urmă, dar nu m-am putut despărţi 
de amintirea ei. Multe cugetări din ea mi-au rămas în memorie şi le-am citat cu plăcere ori 
de câte ori s-a ivit prilejul, ca pe nişte jaloane orientative pe drumul vieţii. M-am întrebat 
chiar de unde vine acest interes, această ataşare de cartea ierarhului oltean. Cred că am 
găsit până la urmă răspunsul: este alcătuită de un om cu multă ştiinţă de carte, care şi-a 
selectat cu grijă lecturile, convins  fiind de efemeritatea vieţii pământeşti şi de 
importanţa fiecărei clipe ce ne este dată; este alcătuită de un om cu un bogat fond de 
cultură teologică, care a filtrat cu grijă orice citat ce l-a înscris în agenda sa de lucru; 
este alcătuită de un om, care a vrut ca prin această carte să facă o lucrare de 
apostolat în lume, o prelungire a misiunii sale pastoral-misionare. 
* 
               Mitropolia Olteniei, în colaborare cu Facultatea de Teologie din Craiova, au 
organizat un concurs pentru tineret pe tema  Teologia în actualitate. Concursul a constat 
din lucrări scrise. La concurs a participat şi cântăreţul parohiei noastre, Stănciulescu 
Cristian. El a obţinut premiul I. Felicitări! 
* 
              Aşa cum am menţionat în numerele precedente ale publicaţiei noastre, la 30 
Noiembrie am încheiat colectarea contribuţiei de cult şi ajutoarelor băneşti pentru parohie 
pentru anul 2008. Situaţia se prezintă astfel: a)În  Malovăţ au achitat contribuţia de cult 
91,73%. Dintre fruntaşi menţionăm :  I. Glavan Dumitra: 570 lei; II. Ciurel Dumitru: 200 
lei; III. Coman Vasile: 151 lei;  IV. Almichi Constantin: 150 lei; V. Manolea Emanoil: 124 
lei; VI. Pera Nicolae: 122 lei; VII. Vasilescu Petre şi Munteanu Nicu: câte 120 lei; VII. 
Bobiţ Gh. Ion şi Tărăbâc Grigore: câte 115 lei ; VIII. Manolea Nicolae şi Teşilă Elisabeta: 
câte 112 lei; IX. Popescu Marga şi Munteanu Iancu-Sorin: câte 110 lei; X. Cioabă Ioana: 
109 lei; XI. Căpeţ Angela: 108 lei; XII.  Ungureanu Gheorghe şi Crumpei Vasile : câte 
107 lei; XIII.  Bobiţ Gheorghe, Crumpei Gheorghe şi Ionaşcu Maria: câte 105 lei; XIV. 
Căprioru Gheorghe, Borugă Vasile(I), Borugă Ion, Pereanu Viorel şi Voican Tudor: câte 
102 lei; XV. Ionaşcu Gheorghe şi Munteanu Iancu-Sorin: câte 100 lei;  XVI. Belega 
Gheorghe: 94 lei; XVII.  Popescu Mihai: 83 lei; XVIII. Popescu Mihai: 82 lei; XIX. Iosu 
Doru şi Coman Gheorghiţă: câte 80 lei; XX. Ciobanu Petre: 79  lei;  XXI. Ciobanu 
Gheorghe şi Crăciunescu Alexandru: câte 75 lei; XXII. Surugiu Eugenia şi Popescu V. 
Ion: 72 lei; XXIII. Popescu Ştefan: 71; XXIV. Coman Constantin, Manolea Natalia, 
Munteanu Iorgu şi Ungureanu Mircea: câte 70 lei; XXV. Dragotă Nicoliţa: 67 lei; XXVI. 
Ciobanu Doru: 65 lei; XXVII.  Ştefu Constantin: 63 lei; XXVIII. Surugiu I. Ion(Brutarul), 
Băleanu Petre, Almichi Ion, Voican Petre, Baltac Guţa, Coman Eugenia, Baltac Ion, 
Giurescu Lucreţia, Ciurel Valentin şi Micu Valeriu: câte 62 lei; XXIX. Bazavan Dumitru, 
Ionaşcu Ştefan, Ghilerdea Sevastian, Pera Aurica, Bazavan Ilca, Dima Vasile, Meilă 
Nicolae, Borugă Mihai, Ungureanu Florin, Badea Marius, Michescu Ion şi Pau Olimpia: 
câte 60 lei; XXX. Oproiu Petre: câte 59 lei; XXXI. Vişan Gh. Ion, Ungureanu Elena, 
Iorgovan Vergina, Mateescu Liviu, Paicu Gh. Maria, Mateescu Liviu, Popescu Angelu, 
Pau Daniel, Crumpei Alexandru, Ică-Căprioru Gheorghe, Tărăbâc Lucian(II), Badea 
Nicolae,  Bondoc V. Maria, Cioabă Constantin, Mănescu Dumitru şi Hurduc Maria: câte 
57 lei; XXXII. Meilă Pantelie: 56 lei; XXXII.  Guţescu Jenică, Mănescu Elena, Bondoc A. 
Maria, Iorgovan Gheorghe, Bazavan Gheorghe(II), Meilă Emil, Surugiu Mihai şi 
Bazavan Oană: câte 55 lei; XXXIII. Bondoc Dumitru şi Manolea Grigore: 54 lei; XXXIV. 
Badea Ion: 53 lei; XXXV. Iordache Mihai, Cojocaru Titu, Crăciunescu Tică, Boncioc 

Dumitru, Tănase Dumitru, Glavan Pompiliu, Bucică Bebe, Mănescu Vasile, Ianăş 
Alexandra şi Almichi Ilie: câte 52 lei; XXXVI. Ionaşcu Neluş, Paicu Elena(II) şi Vişan 
Ana(I) şi Paicu Elena: câte 51 lei;XXXVII. Manolea Victoria, Bazavan Claudiu, Surugiu 
V. Ion, Popescu Mirela, Orodan Aneta, Băleanu Ioana,  Chilom Dan, Dima V. Vasile, 
Lupşa Dumitru, Bondoc Anton, Badea Marieta, Dragotă Alexandru, Popescu Goriţă,  
Munteanu Puiu, Spânu Nicolae  şi Popescu D. Ion: câte 50 lei;  
           b) În  Bârda au achitat contribuţia de cult 95,29%. Dintre fruntaşi menţionăm: I. 
Ivaşcu Vasile: 155 lei; II. Boroancă Ilie: 122 lei; III. Bobocea Savu:  117 lei; IV. Horodnic 
Tudor: 110 lei; V. Luca Nică şi Gârbovan Ion: câte 105 lei; VI. Popescu Ion: 104 lei; VII.  
Dăescu Virgil: 103 lei; VIII. Dragomir Virginia şi Răulescu Eleonora: câte 100 lei; IX. 
Mema Ion: 80 lei; X. Avram Dumitru: 70 lei; XI. Motreanu Ilie: 67 lei; XII.  Botoşan 
Dumitru: 60 lei; XIII. Malescu Gheorghe şi Butoi Ion : câte 57 lei;  XIV. Curea Gan, Luca 
Ana, Sfetcu Bebe şi Rolea Pantelie: câte 55 lei; XV. Cimpoieru Elena: 54 lei; XVI. Curea 
Nicu şi Duţoniu Gheorghe: câte 53 lei; XVII. Dragomir Nicolae, Anghel Domnica, Coman 
Elena, Mema Ştefan, Luca Jana, Stănciulescu Victor, Gârbovan Niculina şi Rolea Ion : 
câte 52 lei; XVIII. Anghel Nicolae, Fugaşin Aurel, Rădulescu Gica, Curea Gigi, 
Lasculescu Constantin, Gheran Pantelie, Sfetcu Doru, Sfetcu George, Sfetcu Sorin, 
Rolea Marina, Sfetcu Eugen, Stoichină Dumitru, Mucioniu Gheorghe, Dragomir Bădiţă, 
Sfetcu Aurel(I) şi Luca Vasile: câte 50 lei. 
            La nivel de parohie au achitat 92,89%. Contribuţia nu a fost în suma fixă, ci după 
principiul: fiecare dacă vrea, cât vrea şi cât poate. Contribuţiile de cult s-au înscris între un 
leu şi 570 lei. Tuturor celor menţionaţi mai sus, cât şi celor care au achitat mai puţin şi pe 
care nu-i putem menţiona din  lipsă de spaţiu, le mulţumim cordial şi rugăm pe Bunul 
Dumnezeu să le răsplătească tot ajutorul pe care ni l-au dat! Datorită dumnealor am putut să 
supravieţuim ca instituţie şi să realizăm o fărâmă de bine în plan religios, social şi cultural. 
Serviciile au fost gratuite, inclusiv pentru cei care n-au avut posibilitatea ori n-au vrut să 
achite nici măcar un leu. Preotul le-a stat la dispoziţie la orice oră. Acelaşi principiu va fi 
aplicat şi pentru anul 2009. Lista persoanelor din afara parohiei, care ne-au ajutat în 
perioada 1 Decembrie 2007-30 Noiembrie 2008, o vom prezenta în numărul viitor. 
* 
              În această perioadă am efectuat o serie de plăţi mai mari, astfel: 140 lei S.C. CEZ 
pentru curent electric; 470 lei Protoieriei pentru lumânări; 500 lei pentru hârtie de scris, 
program antivirus şi cartuşe imprimantă; 525 lei S.C.Cristin pentru pâinea donată în 
octombrie şi noiembrie; 1500 lei Protoieriei pentru calendare; 170 lei pentru două radiatoare 
necesare în altare; 3200 lei tipografiei pentru volumul Nifon Criveanu, Maxime şi cugetări 
pentru viaţă; 865 lei poştei pentru coletele cu cărţi expediate în noiembrie şi multe altele. 
* 
              La 10 Dec. am oficiat înmormântarea lui  Osiac Gheorghe(83 ani) din Malovăţ şi a 
lui Şonea Gheorghe(78 ani) din Bârda. Dumnezeu să-i ierte! 
* 
              În luna ianuarie avem următorul program: 1 Ian.(pomeniri dimineaţa la Bârda, 
slujbă la Malovăţ); 2 Ian.(colindul cu Botezul în Bârda); 3 Ian.(colindul cu Botezul în 
Malovăţ); 4 Ian.(Bârda); 5 Ian.(colindul cu Botezul în Malovăţ); 6 Ian.(slujbă la Bârda şi 
Malovăţ); 7 Ian. (sluşbă la Bârda, pomeniri la Malovăţ la ora 12); 10 Ian.(Malovăţ-Bârda); 11 
Ian. (Malovăţ); 16 Ian. (pomeniri la ora 8 la Malovăţ); 17 Ian.(Malovăţ-Bârda); 18 
Ian.(Bârda); 24 Ian.(Malovăţ-Bârda); 25 Ian.(Malovăţ); 31 Ian.(Malovăţ-Bârda). În restul 
timpului, la orice oră din zi sau noapte, preotul poate fi găsit la biserică, acasă, sau la 
telefon 0724.99.80.86. Poate fi contactat şi pe e-mail la adresa: 
stanciulescubarda@gmail.com. 
* 
             Sfintele Sărbători ale Crăciunului  să le petreceţi cu sănătate şi bucurie, iar 
Anul Nou 2009 să vă aducă noi împliniri. La mulţi şi fericiţi ani!  
                                                                                      Pr. Al. Stănciulescu-Bârda 

